text: Carl Holsts advokat: Nu bør politiet kunne gøre den sag færdig
  04 oktober 2016 kl. 06.56
  Den tidligere regionsrådsformand Carls Holst (V) er nu blevet afhørt af politiet om beskyldningerne for misbrug af penge og arbejdskraft i Region Syddanmark. Det bekræfter Carls Holsts advokat Karoly Németh, der mener, at politiet nu hurtigt bør gøre sin vurdering af sagen færdig. 
  Carl Holst blev i november sidste år politianmeldt af Region Syddanmark på grund af mistanke om misbrug af regionens penge.
  For ganske nylig har Sydøstjyllands Politi afhørt Carl Holst. Det bekræfter Carl Holsts advokat Karoly Németh.
  Karoly Németh, advokat for Carl Holst: "Det er en uanstændig lang behandlingstid"
  Carl Holst selv ønsker ikke at kommentere afhøringen - men henviser til sin advokat, der har svært ved at forstå, at politiet skal bruge endnu nogle måneder til efterforskning af sagen.
  - Vi har stået klar til afhøring i et år, før der er sket noget helst. Nu er det langt om længe sket, og så bør politiet hurtigt kunne vurdere, hvad der er op og ned i sagen. Det er en uanstændig lang behandlingstid, siger advokat Karoly Németh til TV SYD.
  Anmeldelsen af Carl Holst skete på baggrund af en rapport fra Statsforvaltningen og en undersøgelse fra advokatfirmaet Kromann Reumert.
  Politiinspektør Steen Edeling, Sydøstjyllands Politi, siger til TV SYD, at han ingen kommentarer har til kritikken:
  - Jeg vil kun sige, at efterforskningen tager et stykke tid endnu. Om det er måneder endnu, det kan godt være.
  På spørgsmålet om, hvorfor efterforskningen har taget så lang tid indtil nu, svarer politiinspektøren:
  - Det har jeg ingen kommentarer til.
  